《刺少年行》
宋代·苏籀

重仍印组矜蝉联，丰屋藻井松桷梴。
金钿翠屏珠串箔，椽烛高檠玳瑁筵。
炽红麒麟沈水炉，凤纹锦褥须弥毡。
琐窗犀案炫珍具，瑶瑛红珀莹杯棬。
儿掷枭卢喝大采，婢名素玉花月烟。
骄世华腴诧豪举，两得仁富宜兼全。
朔云颜巷积深雪，斫桂烧金冻折弦。
毛锥不摇汗马却，刻槌肤髓称才贤。
法家拂士屹山峙，俜然穷儒衢道边。
遥知莫不任运力，镞筈仰笑冲九天。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。